Predkladacia správa

      Ministerstvo zahraničných vecí SR v spolupráci s Úradom vlády SR iniciovalo stretnutie s predstaviteľmi parlamentných politických strán a predloženie informatívneho materiálu s cieľom oboznámiť Národnú radu SR o súčasnom stave rokovaní medzivládnej konferencie o ústavnej zmluve EÚ pred nadchádzajúcim rokovaním Európskej rady v dňoch 17.- 18. júna 2004 v Bruseli.       

      Následne predseda Národnej rady Slovenskej republiky Pavol Hrušovský požiadal listom zo dňa 7. júna 2004 ministra zahraničných vecí o predloženie „Informácie o priebehu a aktuálnych záveroch doterajších rokovaní medzivládnej konferencie počas írskeho predsedníctva o návrhu Zmluvy zakladajúcej Ústavu pre Európu“ a zvolal rokovanie NR SR, ktoré sa uskutoční dňa 14. júna 2004. 

      Ministerstvo zahraničných vecí vypracovalo priložený materiál, ktorým sa bude zaoberať NR SR na vyššie uvedenom rokovaní. 

      Rokovania medzivládnej konferencie o budúcej ústavnej zmluve Európskej únie sa pod vedením Írskej republiky ako predsedníckej krajiny Európskej únie v 1. polroku 2004 obnovili. Podľa hodnotenia predsedníctva zverejneného počas zasadnutia Európskej rady v marci t.r., „...existujú silné predpoklady na skoré zavŕšenie medzivládnej konferencie a dôvody domnievať sa, že bude možné nájsť celkové riešenie prijateľné pre všetky delegácie pod podmienkou, že bude existovať potrebná politická vôľa.“ Všetky členské štáty Európskej únie takúto politickú vôľu deklarujú. Nadchádzajúce rokovania medzivládnej konferencie na úrovni predsedov vlád a hláv štátov krajín EÚ počas zasadnutia Európskej rady v Bruseli v dňoch 17.-18.6.2004 môžu vytvoriť podmienky pre dosiahnutie dohody o konečnej podobe textu budúcej ústavnej zmluvy Európskej únie.

      Predkladaný materiál je rozdelený na tri časti a je doplnený viacerými prílohami (aj v anglickom origináli) tak, aby priblížil komplexnosť prerokúvanej matérie. V prílohách číslo 2 až 11 sú vystúpenia, korešpondencia a dokumenty, ktoré ilustrujú pozíciu Slovenska v priebehu rokovaní.

      Ambíciou zostavovateľov materiálu bolo okrem predloženia aktuálnej informácie o priebehu a stave rokovaní medzivládnej konferencie taktiež odhadnúť podobu konečnej dohody a predbežne vyhodnotiť úspešnosť presadzovania priorít Slovenskej republiky.        

      Materiál je potrebné vnímať ako doplnok k informáciám, ktoré boli počas rokovaní Konventu o budúcnosti Európy ako aj Medzivládnej konferencie priebežne zasielané Ministerstvom zahraničných vecí po prekovaní vládou SR kancelárii Národnej rady, ako aj do Výboru NR SR pre európske záležitosti a Zahraničného výboru.